དེ་ནས་ཉི་མ་འགའི་རྗེས་སུ་དོན་དེ་ཤན་པས་ཐོས་ནས་ཆུང་མར་ཇི་མ་ཇི་བཞིན་དུ་བཤད་པ་ན།མོའི་བློར་མ་བབ་པར།འོ།དེ་དེ་འདྲའི་ངོ་མཚར་བ་ཞིག་ཡིན་ནམ།ཁྱོད་ཅི་འདྲའི་བླུན་པོ་ཞིག་རེད་ཨང་།ཐག་རིང་ཡུལ་ནས་ཟས་ནོར་འཚོལ་དཀའ་བ་ལས།ཁྱིམ་གཞིས་ལྟོ་ཕོར་འདྲ་བ་འདིའི་ནང་གི་ཟས་ནོར་གསོག་རྒྱུ་སུས་མི་ཤེས།ཁྱོད་ཀྱོ་བློ་བདེ་མོ་གྱིས།དེ་དེ་འདྲ་བྱ་དཀའ་བ་ཞིག་མ་རེད།ཅེས་ཁ་ཕོ་བཤད་མོད།དོན་དམ་པར་འདུག་ས་ནས་ཉལ་སར་འགྲོ་བའི་ཚེགས་ལ་འཛེམ་པ་ཞིག་ཡིན།ཁྱོ་བོས་དེ་ལ་དེ་འཚམ་གྱི་ལན་བཏབ་སྟེ།ཡ།བཟང་གིངས་ད་བར་དུ་ཁྱོད་ཀྱིས་ཁྱིམ་གཞིས་ལེགས་པར་སྐྱོང་བ་མཐོང་མ་མྱོང་མོད།འོ་ན་ད་ནས་ཁྱོད་ཀྱིས་ང་ལ་རམ་འདེགས་ཀྱིས་དང་།ཇི་འདྲ་ཡིན་པར་བལྟས་བས་ཆོག་ཅེས་ཟེར་ཏེ་ཁྲོམ་ལ་སོང་།